Portret van Koningin Elizabeth ontsier
JY LEES NOU Portret van Koningin Elizabeth ontsier
Iemand het verf gegooi op 'n seldsame portret van koningin Elizabeth.
BBC News berig 'n besoeker het Ralph Heimans se amptelike portret van die monarg, wat sedert Mei in die Chapter House-deel van die geskiedkundige Westminster Abbey in Londen hang, met 'n kannetjie spuitverf bygekom.
'n Westminster Abbey-woordvoerder het bevestig die portret sal eers weer uitgestal word wanneer die skade daaraan herstel is.
Die portret is spesiaal aangevra ter herdenking van die koningin se diamant-jubileum en is die enigste portret van haar wat in 2012, die jaar van haar diamant-jubileum, gemaak is. Die Australies-gebore kunstenaar het dit in Maart verlede jaar voltooi.
Die kunswerk, genaamd The Coronation Theatre, Westminster Abbey: A Portrait of Her Majesty Queen Elizabeth II, is voorheen in Canberra uitgestal. Meer as 100 000 mense het dit reeds gaan besigtig vandat dit Londen toe geskuif het.